Пермтәи ауниверситет аҿы иҟалаз ахысрақәа ирхырҟьаны ааҩык ҭахеит
13:41 20.09.2021 (ирҿыцуп: 14:51 20.09.2021)
© Sputnik / Алексей РомановСтрельба в университете в Перми
© Sputnik / Алексей Романов/
Цәыббра 20, ашьыжь, Пермтәи амилаҭтә ҭҵаарадырратә университет аҿы астудент иҩызцәа дрылахысит.
АҞӘА, цәыббра 20- Sputnik. Пермтәи амилаҭтә ҭҵаарадырратә университет аҵакыраҿы ауниверситет астудент аҵаратә корпус аҿы ахысра далагеит ҳәа аанацҳауеит РИА Новости.
Заанаҵтәи адыррақәа рыла ааҩык ҭахеит, ҩеижәаҩык ахәрақәа роуит, абри атәы аанацҳауеит амаҵзура Аусҭҵааратә еилакы адыррақәа шьаҭас иганы.
РИА Новости адыррақәа рыла быжьҩык ахәышәтәырҭа иҭоуп, аӡәы иҭагылазаашьа шәарҭоуп, фҩык рҭагылазаашьа бжьаратәуп. Агәабзиарахьчара аминистрра аинформациала ацхыраара рырҭахьеит 24-ҩык, урҭ рҟынтәи 19-ҩык ахәрақәа рымоуп.
Заанаҵтәи адыррақәа рыла ааҩык ҭахеит, ҩеижәаҩык ахәрақәа роуит.
Москвантәи Пермҟа инашьҭуп ҷыдала еибыҭоу аҳаирплан: анестезиолог-реаниматологцәа, ахирургцәа, атравматологцәа ацны.
Ахысра ҟазҵаз даанкылоуп. Иара ихаҭагьы дхәуп. Аусҭҵаара аматериалқәа реизгара иаҿуп. Уажәазы идыруп абџьар закәаншьаҭала ишимаз. Ашьаус хацыркуп.
Ауниверситет аҿы иҟалаз ахҭыс ашьҭахь ааигәа-сигәа иҟоу ашколқәа, атехникумқәа, аколлеџьқәа рҿы аҵаратә процесс аанкылоуп, ашәарҭадаратә уснагӡатәқәа рыдкылоуп.
Ааха зауыз ацхыраара рыҭахоит. Урыстәыла ахада Владимир Путин иҭахаз рҭаацәа дрыдашшылоит.